มันนี่ทูเดย์
เสนอกฎหมายคุมดอกเบี้ยสัปดาห์หน้า
23 มิ.ย. 2558

เสนอกฎหมายคุมดอกเบี้ยสัปดาห์หน้า
พ.ต.ท.วิชัย สุวรรณประเสริฐ ผู้เชี่ยวชาญเฉพาะด้านคดีพิเศษ (DSI) เลขานุการศูนย์ช่วยเหลือลูกหนี้และประชาชนที่ไม่ได้รับความเป็นธรรม เปิดเผยภายหลังการประชุมร่วมกับตัวแทนธนาคารแห่งประเทศไทย (ธปท.) กระทรวงการคลังและสำนักงานตำรวจแห่งชาติ ฯลฯ เพื่อหารือแก้ไข พ.ร.บ.ห้ามเรียกเก็บดอกเบี้ยเกินอัตรา พ.ศ. 2475 ที่ห้ามสถาบันการเงินเก็บดอกเบี้ยเกิน 15% ว่า จะไม่กระทบสถาบันการเงินที่อยู่ภายในการกำกับดูแลของกระทรวงการคลังและ ธปท. ซึ่งมีกฎหมายเฉพาะที่กำกับดูแลอยู่แล้ว โดยกฎหมายนี้จะมีผลกับผู้ประกอบการหนี้นอกระบบมากกว่า ทั้งนี้ คาดว่าจะเสนอร่างกฎหมายฉบับนี้ให้กระทรวงยุติธรรมพิจารณาในสัปดาห์หน้า พร้อมทั้งเสนอให้จัดตั้งคณะกรรมการเพื่อพิจารณาร่างกฎหมาย โดยให้ รมว.ยุติธรรม เป็นประธาน และให้ปลัดกระทรวงการคลังและ ธปท. รวมทั้งหน่วยงานที่เกี่ยวข้องร่วมเป็นกรรมการด้วย
กสิกรไทยปรับระบบไอทีหลักรับดิจิทัลแบงก์กิ้งนายธีรนันท์ ศรีหงส์ กรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยมีแผนที่จะรุกธุรกิจดิจิทัลแบงก์กิ้งใหม่ๆ เต็มรูปแบบ เพื่อรองรับความต้องการของลูกค้าที่เปลี่ยนไปและมีความสำคัญต่อการใช้ชีวิตของลูกค้ามากขึ้นในอนาคต จึงจะปรับปรุงระบบไอทีหลักตั้งแต่เวลา 22.00 น. ของวันที่ 17 ก.ค. ถึงเวลา 22.00 น. ของวันที่ 19 ก.ค. ทั้งนี้ ธนาคารมีลูกค้าใช้บริการนี้กว่า 7 ล้านบัญชี คาดว่าสิ้นปีนี้ จะเพิ่มเป็น 9.5 ล้านบัญชี คาดว่าจะทำให้เกิดปริมาณธุรกรรมผ่านระบบ 1,230 ล้านธุรกรรม เพิ่มขึ้นถึง 3 เท่าตัวจากปี 2556